Die gelykenis van die goue muntstukke of talente waarsku: Die Here laat sy kinders rekenskap doen. Hy verwag dat ons sy goed volgens sy wil sal bestuur en die gawes wat Hy deur sy Gees aan ons gee volgens sy bedoeling moet aanwend. Is jy gereed om rekenskap te doen?
Ons teks is ‘n gelykenis. Gelykenisse is ‘n voorbeeld van ‘n gebruik van taal deur mense met wysheid in die Ou Testament om ‘n bepaalde boodskap oor te dra. Jesus het sy gelykenisse aan Israeliete vertel wat hierdie manier van kommunikeer in die OT geken het. Met sy gelykenisse vertel Hy van die handelinge van God en van die mense in die koninkryk van God. Hy het die evangelie van die koninkryk van God so vir sy hoorders verstaanbaar gemaak.
Met ‘n gelykenis wou die verteller ‘n enkele boodskap aan sy hoorders oordra. Ons fokusgelykenis is deel van Jesus se laaste preek – pas voordat Hy gevange geneem is. In sy laaste preek berei Hy die mense voor op die moeilike tyd wat voorlê en op sy wederkoms. Vir sy wederkoms moet sy dissipels gereed wees.
In Matt 25:1 – 13 is die gelykenis opgeteken van die tien meisies wat waarsku: wees gereed vir die koms van die bruidegom, sy wederkoms. Die gelykenis van die muntstukke of talente maak sy dissipels bewus daarvan dat Hy gaan vertrek, maar dat Hy na ‘n tydperk weer kom – dat hulle aan Hom rekenskap gaan doen wanneer Hy weer kom.